google/wiki40b huggingface dataset:
Κορν φλέικς

Τα Κορν Φλέικς (νιφάδες καλαμποκιού) είναι πολύ δημοφιλή δημητριακά πρωινού που πρωτοδημιουργήθηκαν από τον Τζον Χάρβευ Κέλλογκ.

Ιστορία

Η ιστορία των κορν φλέικς ανάγεται στα τέλη του 19ου αιώνα, όταν μια ομάδα Αντβεντιστών ξεκίνησε να αναζητά νέα τρόφιμα λόγω της αυστηρής χορτοφαγικής διατροφής που έκανε. Μέλη της ομάδας πειραματίστηκαν με διάφορους κόκκους δημητριακών, όπως σιτάρι, βρώμη, ρύζι, κριθάρι και φυσικά καλαμπόκι. Το 1894 ο γιατρός Τζον Χάρβευ Κέλλογκ που εργαζόταν στο Σανατόριο Μπατλ Κρικ του Μίσιγκαν και χιλιαστής, χρησιμοποίησε αυτές τις συνταγές σαν μέρος μιας σκληρής δίαιτας των ασθενών του, η οποία περιλάμβανε τελείως ήπιες γεύσεις, καθώς ο Κέλλογκ πίστευε πως οι έντονες γεύσεις όπως οι γλυκιές ή οι καυτερές αυξάνουν τη σεξουαλική όρεξη. Κατά συνέπεια πίστευε ότι τα κορν φλέικς θα έχουν αναφροδισιακές ιδιότητες και θα μείωναν τη σεξουαλική επιθυμία. 
Η ιδέα για τα κορν φλέικς ξεκίνησε από ατύχημα όταν ο γιατρός και ο αδερφός του άφησαν μαγειρεμένο σιτάρι να καθίσει και έφυγαν για να ασχοληθούν με κάποια θέματα του Σανατορίου. Όταν επέστρεψαν διαπίστωσαν ότι το σιτάρι είχε μπαγιατέψει, αλλά καθώς είχαν πολύ αυστηρό προϋπολογισμό αποφάσισαν να πιέσουν το ζυμάρι με πλάστες για να φτιάξουν φύλλα ζύμης. Προς έκπληξή τους διαπίστωσαν ότι αντί για φύλλα δημιουργούνταν νιφάδες τις οποίες έψησαν και σέρβιραν στους ασθενείς.
Οι νιφάδες ήταν πολύ δημοφιλείς στους ασθενείς και έτσι οι αδερφοί πειραματίστηκαν και με νιφάδες άλλων δημητριακών. Το 1906 ο Γουίλ Κηθ Κέλλογκ αποφάσισε να βγάλει το προϊόν στην αγορά. Για να το κάνει πιο φιλικό προς ένα μεγάλο καταναλωτικό κοινό προσέθεσε ζάχαρη κι αυτός ήταν ένας λόγος που τσακώθηκε με τον αδερφό του.
Η πιο γνωστή μασκότ των κορν φλέικς είναι ο πράσινος κόκορας.
Εκτός από την Κέλλογκς πλέον υπάρχουν πάρα πολλές εταιρείες που παράγουν νιφάδες καλαμποκιού.
Επίστρατοι (1916)

Οι Επίστρατοι αποτελούν την πρώτη μαζική πολιτική οργάνωση στην Ελλάδα κατά των φιλελεύθερων αστών και της ξένης επέμβασης. Το συγκεκριμένο κίνημα συγγένευε με τα φασιστικά και κυρίως με τα πρωτοφασιστικά κινήματα σε άλλες χώρες και αποτέλεσε τον πρωταγωνιστή των Νοεμβριανών.

Ίδρυση

Ο επίσημος τίτλος των Επιστράτων ήταν: Πανελλήνιος Σύνδεσμος Εφέδρων (Π.Σ.Ε.). Ο Π.Σ.Ε. ιδρύθηκε στις αρχές Ιουνίου 1916 και εξαπλώθηκε με γοργούς ρυθμούς σε ολόκληρη τη χώρα, παράλληλα με τη γενική αποστράτευση που είχε επιβάλει η Αντάντ στο βασιλιά Κωνσταντίνο Α . Ο πρόδρομος και πυρήνας του Π.Σ.Ε. ήταν ο Σύνδεσμος Εφέδρων Υπαξιωματικών που ιδρύθηκε το Νοέμβριο του 1913. Ο εν λόγω σύνδεσμος είχε κατορθώσει τη ματαίωση ψήφισης νομοσχεδίου του Βενιζέλου που απέκλειε τους έφεδρους υπαξιωματικούς παλαιότερων κλάσεων από το δικαίωμα προαγωγής στο βαθμό του αξιωματικού. Με βάση αυτό το συμβάν, ο έφεδρος λοχίας Γεώργιος Καμαρινός φαίνεται να συνέλαβε την ιδέα της οργάνωσης όλων των επιστρατευμένων εφέδρων την άνοιξη του 1916. 
Στις 30 Μαΐου υπογράφτηκε το πρακτικό ίδρυσης του Π.Σ.Ε. από είκοσι ιδρυτικά μέλη. Η σύνταξη του καταστατικού ανατέθηκε στον Ι. Θεοφιλάκη και ψηφίστηκε στις 5 Ιουνίου. Ο σκοπός του Π.Σ.Ε., όπως δηλώνεται στο καταστατικό του, είναι διττός: α) πρόνοια για τους εφέδρους και τις οικογένειές τους, β) διαπαιδαγώγηση του ελληνικού λαού στα εθνικά ζητήματα.

Μέλη και ταυτότητα του κινήματος

Το κίνημα είχε, άτυπα, το χαρακτήρα μιας πολιτοφυλακής και παράλληλα, τη συγκροτημένη δομή μιας μαζικής πολιτικής οργάνωσης. Παρουσίαζε αρκετές ομοιότητες με τα ιταλικά, γερμανικά και αυστριακά πρωτοφασιστικά κινήματα, όπως είναι η χρήση βίας, η πρώην στρατιωτική ιδιότητα των μελών τους ως οργανωτική βάση, η απέχθεια τους για το φιλελευθερισμό και η μικροαστική τους σύνθεση. Η μη εξέλιξή του σε φασιστικό κίνημα οφείλεται στα εξής: α) οι Επίστρατοι στρέφονται εναντίον της βενιζελικής αστικής τάξης στηριζόμενοι κατά κάποιο τρόπο στην εργατική, β) είναι κατά του πολέμου, και γ) είναι υπέρ της μοναρχίας. Ως οργανωτής και καθοδηγητής των Επιστράτων θεωρείται ο Ιωάννης Μεταξάς.

Δράση

Η δράση των Επιστράτων συντελέστηκε κατά την περίοδο του Εθνικού Διχασμού. Το κίνημα ήταν από το 1916 έως το 1917 παρακρατικό και η δράση του συνεχίστηκε μέχρι το 1920, έτος κατά το οποίο επανήλθαν στην εξουσία οι βασιλικοί. Η εξάπλωσή του ήταν ραγδαία. Η επίσημη δραστηριότητα των Επιστράτων αφιερώθηκε αρχικά σε δοξολογίες, π.χ. για τη διάσωση του βασιλιά από την πυρκαγιά στο Τατόι, αλλά από την πρώτη στιγμή φάνηκε πως προορισμός τους ήταν η πάταξη των αντιπάλων του Κωνσταντίνου. Η πραγματική δράση του κινήματος έγινε φανερή το Νοέμβριο του 1916, οπότε και υπερασπίστηκαν το βασιλιά και την πρωτεύουσα με την απόκρουση της απόβασης των αγγλικών και γαλλικών στρατευμάτων στην Αθήνα και τον Πειραιά. Στη συνέχεια, εξαπέλυσαν μαζικούς βίαιους διωγμούς εναντίον των βενιζελικών, έχοντας ως αποτέλεσμα την ύπαρξη πολλών θυμάτων. Ανάμεσα στα θύματα ήταν και πολλοί πρόσφυγες, κυρίως Μικρασιάτες.
Ιωάννης Ερρίκος της Σαξονίας-Κόμπουρκ & Γκότα

Βιογραφία

Ήταν ο μόνος γιος του Ράινερ πρίγκιπα της Σαξονίας-Κόμπουρκ & Γκότα και της Ιωάννας Καρόλυι ντε Καρόλυ-Πάττυ.
Το 2010 απεβίωσε σε ηλικία 79 ετών.
Ξηρολίβαδο Ημαθίας

Ιστορική αναδρομή

Ο οικισμός είναι πολύ παλιός και ανέρχεται στους βυζαντινούς χρόνους, χωρίς να είναι γνωστό πως ονομάζονταν τότε. Αναφέρεται γραπτώς στα έγγραφα του Τουρκικού ιεροδικείου της Βέροιας από το 1640-41 και ύστερα. Ξέρουμε επίσης ότι καταστράφηκε πολλές φορές πιο πριν από πυρπολήσεις και από ληστές. Καταστράφηκε το 1795 από ληστές και οι κάτοικοι των 300ων περίπου σπιτιών σκορπίστηκαν σε άλλα μέρη, ιδίως στη Μακεδονία. Ξανά χτίστηκε, ίσως το 1805 και έγινε τσιφλίκι του Αλή Πασά. Ξανά καταστράφηκε το 1822 μαζί με την καταστροφή της Νάουσας, και ξανά οικοδομήθηκε το 1880-90.
Οι κάτοικοι του Ξηρολίβαδου συμμετείχαν στην επανάσταση του 1821. Σπουδαίος αγωνιστής της επανάστασης του 1821 ήταν ο Γεώργιος (Λιόλιος) Ξηρολειβαδίτης, γαμπρός του Μάρκου Μπότσαρη, καθώς παντρεύτηκε την αδερφή του Δέσπω .
Μουσείο ούζου - Ο Κόσμος του Ούζου

Εκθέματα εξωτερικού χώρου

Συλλογή από αντικείμενα που χρησιμοποιούνταν στην απόσταξη και στην εμφιάλωση, όπως παλαιοί άμβυκες, δοχεία συλλογής αποστάγματος, ταπωτικά πωμάτων και μηχανήματα επικόλλησης ετικετών (ετικετέζες).

Εκθέματα εσωτερικού χώρου

Συλλογή από εργαλεία που παραδοσιακά χρησιμοποιούνταν για την παραγωγή του ούζου, όπως αλκοολόμετρα, θερμόμετρα, δοχεία μεταφοράς, σερβιρίσματος και αποθήκευσης του ούζου, σφραγίδες κιβωτίων, ζυγαριά και μουσειακές φιάλες του ούζου καθώς και την πρώτη φιάλη του Ούζου Πλωμαρίου Ισιδώρου Αρβανίτου.

Απόσταξη, ποιοτικός έλεγχος και εμφιάλωση

Ξενάγηση στις εγκαταστάσεις του αποστακτηρίου όπου οι επισκέπτες ανακαλύπτουν γιατί το Πλωμάρι θεωρείται η πατρίδα του ούζου και παρακολουθούν τη διαδικασία της απόσταξης που γίνεται σε 18 μικρούς, χειροποίητους, χάλκινους άμβυκες, καθώς και τη διαδικασία εμφιάλωσης και συσκευασίας. Επιπλέον, γνωρίζουν από κοντά τα βότανα και τους καρπούς της Λεσβιακής γης, που αποτελούν συστατικά του Ούζου Πλωμαρίου.

Χώρος γευσιγνωσίας

Σε ειδικά διαμορφωμένο χώρο οι επισκέπτες δοκιμάζουν και επιχειρούν να διακρίνουν τα χαρακτηριστικά του καλού ούζου.
Διωξίππη

Στην ελληνική μυθολογία με το όνομα Διωξίππη αναφέρεται μία από τις 50 κόρες του Δαναού, δηλαδή μία από τις Δαναΐδες (βλ.λ.). Μητέρα της Διωξίππης ήταν η Πιερία, και επομένως η Διωξίππη ήταν ομοθαλής αδελφή της Αδίτης, της Ακταίης, της Ποδάρκης, της Πυλάργης και της Ωκυπέτης. Η Διωξίππη παντρεύτηκε τον γιο του Αιγύπτου Αίγυπτο (συνώνυμο του πατέρα του) και τον δολοφόνησε την πρώτη νύχτα του γάμου τους, όπως έπραξαν με τους συζύγους τους και οι άλλες 48 από τις Δαναΐδες.
Με τ' όνομα Διωξίππη αναφέρεται και μια από τις Ηλιάδες.
Sunrise Avenue

Ιστορία

Οι Sunrise Avenue δημιουργήθηκαν στο Ελσίνκι το 2002 και από τότε παίζουν ζωντανά σε όλη τη Φινλανδία.
Ο Σάμου Χάμπερ ξεκίνησε το συγκρότημα μαζί με τον κιθαρίστα Γιάνε Κερκέινεν. Τα πρώτα τους τραγούδια κυκλοφόρησαν το 2006 και ήταν τα "All Because of You" και "Romeo" . Ακολούθησε η κυκλοφορία του πρώτου προσωπικού τους άλμπουμ , με τίτλο "On the Way to Wonderland". Το τρίτο single, "Fairytale Gone Bad", κυκλοφόρησε στις 23 Αυγούστου και έφτασε στην πέμπτη θέση των μουσικών καταλόγων με επιτυχίες στη Φινλανδία και την 7η στην Πολωνία.
Στις 20 Οκτωβρίου το άλμπουμ τους έγινε πλατινένιο στην πατρίδα τους και χρυσό στη Σουηδία και στη Γερμανία. Στις αρχές του 2007, το συγκρότημα κέρδισε σε 4 κατηγορίες βραβεία στα NRJ Radio Awards για το καλύτερο πρωτοεμφανιζόμενο συγκρότημα, για το καλύτερο τραγούδι (Fairytale Gone Bad), tτο καλύτερο album (On The Way To Wonderland) και καλύτερου Σκανδιναβού καλλιτέχνη.
Τον Απρίλιο του 2007, η επιτυχία "Fairytale Gone Bad" έγινε χρυσή στη Γερμανία, έχοντας πουλήσει περισσότερα από 150.000 αντίτυπα. Το σινγκλ αυτό έγινε χρυσό και στη Σουηδία, με 30.000 αντίτυπα. Οι Sunrise Avenue έκαναν μια εμφάνιση στα Mad Video Music Awards (Eλλάδα)τον Αύγουστο του 2007 όπου τραγούδησαν το "Fairytale Gone Bad" αλλά έκαναν και την απονομή ενός βραβείου. Μερικές μέρες μετά εμφανίστηκε ο Σάμου Χάμπερ στην εκπομπή OK του Mad TV οπου τραγούδησε unplagged. Μίλησε για τις Ελληνίδες, την "αφόρητη ζέστη", το ξεκίνημα του γκρουπ και άλλα.
Αμμωνιάς

Η Αμμωνιάς ή Αμμωνιάδα, αποκαλούμενη κατά επιγραφές, ήταν ενα από τα ιερά πλοία της αρχαίας Αθηναϊκής Δημοκρατίας.
Η Αμμωνιάς ήταν τριήρης όμοια με την Πάραλο, και τη Σαλαμινία και συμμετείχε και αυτή στις "θεωρίες" καθώς και σε άλλες ιερές ή δημόσιες αποστολές, συνήθως επείγουσας φυσεως. Το συνηθέστερο αγκυροβόλιο της Αμμωνιάδας φέρεται να ήταν ο λιμένας Μουνιχίας, το σημερινό Μικρολίμανο. Και αυτή η τριήρης αποκαλούνταν από τους Αθηναίους "Θεωρίδα" (Θεωρίς) ή "Δηλιάδα" (Δηλιάς), επειδή μετέφερνε τις Θεωρίες στη Δήλο.
Για την προέλευση του ονόματος της Αμμωνιάδας δεν είναι τίποτα γνωστό. Πιθανολογείται όμως, κατά μία υπόθεση ότι ειδικότερα με το ίερό πλοίο αυτό πέμπονταν θυσίες είτε σε κάποιο ιερό του Άμμωνα Διός στον ελληνικό χώρο, είτε σ΄ εκείνο του Άμμωνα της αρχαίας Αιγύπτου.
Γέφυρα των Λιμύρων

Τοποθεσία

Η γέφυρα διασχίζει το ρέμα Alakır Çayı, του οποίου η αρχαία ονομασία είναι άγνωστη, 3,2 χλμ ανατολικά από τα ερείπια των Λιμύρων (η απόσταση έχει μετρηθεί από το θέατρο της πόλης) και 3,8 χλμ βορείως της σημερινής ακτογραμμής, κοντά στο σύγχρονο δρόμο που οδηγεί από Τουρούντσοβα (Turunçova) προς Κουμλούτζα (Kumluca). Η μορφολογία του εδάφους καθορίζεται από το σμίξιμο των προποδών της οροσειράς Τοτσάκ Νταγού (Toçak Dağı) με την προσχωσιγενή πεδιάδα του Κόλπου της Φοινίκης. Η γέφυρα χτίστηκε σε αυτή τη μεταβατική περιοχή, ακριβώς στο σημείο όπου η στενή κοιλάδα του ποταμού ανοίγει στην πεδιάδα και όπου το πέρασμα θα εμποδιζόταν από την υψηλή στάθμη του νερού κατά την περίοδο των βροχών. Ενώ το ανατολικό άκρο της γέφυρας οδηγεί στην χαλικόστρωτη πεδιάδα, στο δυτικό άκρο ακουμπά απευθείας στον κάθετο βράχο, πιθανώς για προστασία από πλημμύρες. Η επακόλουθη απότομη στροφή του δρόμου μπορούσε να αξιοποιηθεί και στην περίπτωση που χρειαζόταν να μπλοκαριστεί ο δρόμος. Ένα φράγμα, το Alakır Barajı, έχει κατασκευαστεί πιο πάνω στο ποτάμι για άρδευτικούς και αντιπλημμυρκούς λόγους.
Σε αντίθεση με άλλες ρωμαϊκές επαρχίες, η Λυκία δεν διέθετε ιδιαίτερα ανεπτυγμένο οδικό δίκτυο. Η συγκοινωνία στον άξονα βορρά-νότου διεξαγόταν κυρίως διαμέσω κοιλάδων ποταμών, ενώ οι διαδρομές με προσανατολισμό ανατολή-δύση ακολουθούσαν συνήθως τις κορυφογραμμές των βουνών. Ο συγκεκριμένος δρόμος, οδηγώντας από τα Λίμυρα στην γειτονική περιοχή της Παμφυλίας και την Αττάλεια, θα πρέπει ως εκ τούτου να ήταν εξαιρετικής σημασίας, ιδιαίτερα καθώς οι δύο περιοχές αποτελούσαν την ενιαία επαρχία «Λυκίας και Παμφυλίας» ως τον 4ο αιώνα. Σε σύγκριση με τους κύριους οδικούς άξονες της Ρωμαϊκής Αυτοκρατορίας πάντως, οι δρόμοι της Λυκίας, με πλάτος 3-4 μέτρα, ήταν μάλλον μέτριοι, και περιορίζονταν στην εξυπηρέτηση πεζών και υποζυγίων. Το συμπέρασμα αυτό ενισχύεται από την πλήρη απουσία ιχνών από ρόδες στο οδόστρωμα της γέφυρας, καθώς και από την έλλειψη στηθαίου ή κάποιας άλλης μορφής κιγκλιδώματος στη γέφυρα.

Κατασκευαστικά χαρακτηριστικά

Με μήκος 360 μέτρα, η γέφυρα των Λιμύρων αποτελεί το μεγαλύτερο σωζόμενο αρχιτεκτινικό επίτευγμα της Αρχαιότητας στην επαρχία της Λυκίας. Η γέφυρα στέκεται επί εικοσιέξι ομοιόμορφων αψίδων αποτελούμενων από μια διπλή σειρά ακτινικά τοποθετημένων πλίνθων. Στο ανατολικό άκρο, η αρχική 27η αψίδα αντικαταστάθηκε αργότερα από δύο μικρότερες, ημικυκλικές αψίδες (27a και 27b), κατασκευασμένες με μονή σειρά από πλίνθους. Ίχνη των άκρων της αρχικής, πιο επίπεδης αψίδας, διατηρούνται στους πυλώνες εκατέρωθεν.
Την εποχή της επίσκεψης των Βούρστερ και Γκάντσερτ στο σημείο, ολόκληρη η γέφυρα ήταν θαμμένη από τις προσχώσεις του ποταμού ως το ύψος γένεσης των τόξων. Οι δύο επιστήμονες δεν έκαναν κάποια προσπάθεια να ξεθάψουν τις αψίδες. Μόνο δύο εκ των 28 αψίδων ήταν αρκετά εκτεθειμένες ώστα να ληφθούν άμεσες μετρήσεις του ανοίγματός τους και του πλάτους των βάθρων, κατέστη όμως δυνατό να υπολογιστούν έμμεσα οι διαστάσεις των υπολοίπων αψίδων δια των εκτεθειμένων τμημάτων τους.
Ευρυάνασσα

Στην ελληνική μυθολογία η Ευρυάνασσα ήταν θυγατέρα του ποτάμιου θεού Πακτωλού. Η Ευρυάνασσα παντρεύτηκε τον Τάνταλο και μαζί απέκτησαν τον Πέλοπα. Αυτή είναι μία εκδοχή, καθώς σύμφωνα με άλλες παραδόσεις μητέρα του Πέλοπα ήταν η Κλυτίη ή η Ευριθεμίστη. Αν όμως είναι η Ευρυάνασσα, τότε αυτή έγινε πρόγονος ονομαστών μορφών της ελληνικής μυθολογίας: γιαγιά του Ατρέα και του Θυέστη, προγιαγιά του Αγαμέμνονα, του Μενελάου και του Ευρυσθέα, κ.ά..
Πρωτάθλημα ποδοσφαίρου Τυνησίας

Ιστορία

Το πρώτο πρωτάθλημα ξεκίνησε το 1907. Την περίοδο 1921–22 τη διοργάνωση του πρωταθλήματος ανέλαβε η νεοσυσταθείσα Ομοσπονδία Ποδοσφαίρου Τυνησίας.
Ανθρώπινο κρανίο

Ανάπτυξη του κρανίου

Τα οστά του κρανίου σχηματίζονται τόσο με ενδομεμβρανώδη όσο και με ενδοχόνδρια οστέωση. Τα οστά του προσωπικού και τα ανώτερα και πλευρικά τμήματα του εγκεφαλικού κρανίου σχηματίζονται με ενδομεμβρανώδη οστέωση, ενώ τα οστά που στηρίζουν τον εγκέφαλο (ινιακό, σφηνοειδές, ηθμοειδές και κροταφικό) κυρίως παράγονται με ενδοχόνδρια οστέωση. 
Κατά τη γέννηση το κρανίο αποτελείται από 404 διαφορετικά οστικά στοιχεία. Καθώς όμως προχωρά η ανάπτυξη τα στοιχεία αυτά υφίστανται προοδευτική συγχώνευση για να σχηματίσουν συμπαγές οστό. Τα οστά του θόλου αρχικά χωρίζονται μεταξύ τους από περιοχές πυκνού συνδετικού ιστού πού ονομάζονται ραφές. Υπάρχουν πέντε ραφές: μετωπιαία, στεφανιαία, οβελιαία, λαμδοειδής και λεπιδοειδής. Μεγαλύτερες περιοχές συνδετικού ιστού που αποτελούν και σημεία συνάντησης των ραφών ονομάζονται πηγές. Οι πηγές είναι έξι: πρόσθια, οπίσθια, δύο σφηνοειδείς, και δύο μαστοειδείς. Κατά τη γέννηση τα στοιχεία αυτά είναι ινώδη και κινητά, πράγμα απαραίτητο τόσο για την ανάπτυξη των οστών όσο και για την ανάπτυξη του εγκεφάλου. Όσο προχωρά η ανάπτυξη ο συνδετικός ιστός των ραφών και των πηγών προοδευτικά αντικαθίσταται από οστό. Η οπίσθια πηγή συνήθως κλείνει σε οκτώ εβδομάδες, ενώ η πρόσθια μπορεί να παραμείνει ανοικτή μέχρι και δεκαοκτώ μήνες.
Μονή Αγίου Ιωάννη Καλυβίτη Ευβοίας

Ο ΌΣΙΟΣ ΙΩΑΝΝΗΣ Ο ΚΑΛΥΒΙΤΗΣ

Ο Όσιος Ιωάννης ο Καλυβίτης γεννήθηκε στην Κωνσταντινούπολη στο τέλος του 4ου αιώνα. Ήταν γιος του συγκλητικού Ευτροπίου και της Θεοδώρας, που καταγόταν από τη Ρώμη. Σε πολύ μικρή ηλικία, ο Ιωάννης ζήτησε και έλαβε ως δώρο από τους γονείς του ένα Ευαγγέλιο και αφοσιώθηκε ολόψυχα στο λόγο του Θεού. Ο πατέρας του, όμως, τον προόριζε για κοσμικά αξιώματα κι έτσι, ο νεαρός ακόμη Ιωάννης, αποφάσισε να φύγει κρυφά από το σπίτι, για να γίνει μοναχός. Μόνασε στη μονή των Ακοιμήτων, όπου ηγούμενος ήταν ο Άγιος Μάρκελλος, ενώ οι γονείς του, αφού τον αναζήτησαν και δεν βρήκαν κανένα ίχνος τους, τον θεωρούσαν πια νεκρό.
Ύστερα από 6 χρόνια γύρισε στο πατρικό του σπίτι, αγνώριστος και σαν ζητιάνος, ταλαιπωρημένος και σκελετωμένος από τη νηστεία. Οι γονείς του τον δέχτηκαν σαν μοναχό και ο  πατέρας του του πρότεινε να μείνει στο δωμάτιο του παιδιού του που πίστευε ότι είχε πεθάνει. Ο Ιωάννης δεν αποκάλυψε την ταυτότητά του και τους παρακάλεσε να του φτιάξουν μία καλύβα στην άκρη του κήπου τους όπου έζησε τα τελευταία τρία χρόνια της ζωής του. Έτσι έλαβε και την ονομασία του «Καλυβίτης».
Προαισθανθείς το θάνατο του, αποκαλύφθηκε στους γονείς του και μετά από μικρό διάστημα πέθανε (γύρω στο 450 μΧ.). Ο ενταφιασμός του Ιωάννη έγινε στο χώρο της καλύβας του και στη συνέχεια οι γονείς του ανέγειραν ναό πάνω από τον τάφο του. Η μνήμη του εορτάζεται στις 15 Ιανουαρίου.
Ο λαβύρινθος του Πάνα

Ακύρωση συνέχειας

Τον Νοέμβριο του 2007, ο Ντελ Τόρο επιβεβαίωσε ότι συνεχίστηκε η παραγωγή του, με τίτλο 3993. Ωστόσο, ο Ντελ Τόρο εγκατέλειψε τελικά το έργο για να διευθύνει το Hellboy II: Η χρυσή στρατιά.
Φραν Ντρέσερ

Πρώιμα χρόνια

Η Ντρέσερ γεννήθηκε στο Φλάσινγκ, Κουηνς, στην Νέα Υόρκη, κόρη της Σύλβια, μιας συμβούλου γάμων, και του Μόρτυ Ντρέσερ, ενός αναλυτή ναυτικών συστημάτων.
Orion Airways

Ιστορία

Το 2015, μετά την πτώχευση της Cyprus Airways, ανακοινώθηκε ότι η Orion Airways θα ξεκινήσει τη λειτουργία της από το Διεθνές Αεροδρόμιο της Λάρνακας και θα είναι η πρώτη χαμηλού κόστους αεροπορική εταιρεία που βρίσκεται στη νοτιοανατολική Ευρώπη και στοχεύει στη σύνδεση της Κύπρου με τη Μέση Ανατολή, την Ασία και ολόκληρη την Ευρώπη.

Προορισμούς

Η Orion Airways σχεδιάζει να πετάξει από το Διεθνές Αεροδρόμιο της Λάρνακας σε προορισμούς σε Ευρώπη και Μέση Ανατολή.
Μάικ Μαντσίνι

Βιογραφία

Ο Μαντζίνι ξεκίνησε να παίζει τύμπανα σε νηπιακή ηλικία, με κύρια επιρροή του τον Ρινγκο Σταρ των Beatles, ενώ κατά την παιδική του ηλικία επηρεάστηκε από ντράμερ όπως ο Τζον Μπόναμ, ο Νιλ Πιρτ, ο Τέρι Μπόζιο, κ.α. Στα 18 του χρόνια εισήχθη στο πανεπιστήμιο του Μπέντλεϊ, από όπου αποφοίτησε με πτυχίο πληροφορικής.
Το 1987, έγινε μέλος των Rick Berlin Band στην Βοστώνη, ενώ παράλληλα δίδασκε ιδιαίτερα μαθήματα τυμπάνων. Τέσσερα χρόνια αργότερα, ξεκίνησε την συνεργασία του με τους Annihilator, παίζοντας στα επτά από τα δέκα κομμάτια του άλμπουμ "Set the World on Fire", το 1993. Μετά την περιοδεία για την προώθηση του δίσκου, του προτάθηκε να γίνει μέλος των Extreme, με τους οποίους ηχογράφησε το άλμπουμ "Waiting For The Punchline".
Μετά την διάλυση των Extreme το 1996, εντάχθηκε στο προσωπικό σχήμα του Στηβ Βάι και μετακόμισε στο Λος Άντζελες. Μαζί του, ηχογράφησε τους δίσκους "Fire Garden", "G3: Live in Concert", "The Ultra Zone" και "Alive in an Ultra World", πριν επιστρέψει στην Βοστώνη για να αναλάβει θέση καθηγητή στο μουσικό κολέγιο του Μπέρκλι.
Το 2001, σχημάτισε τους Tribe of Judah με τον τραγουδιστή Γκάρι Τσερόουν, τον μπασίστα Πατ Μπάτζερ, τον κιθαρίστα Λίο Μέλας και τον κιμπορντίστα Στιβ Φερλάζο, κυκλοφορώντας το άλμπουμ "Exit Elvis" την επόμενη χρονιά. Στην συνέχεια συμμετείχε στους δίσκους "All for You" και "Metal" των Annihilator και δέχτηκε θέση πλήρους απασχόλησης ως καθηγητής στο κολέγιο του Μπέρκλι. Το 2010, παραιτήθηκε από αυτή την θέση, για να αντικαταστήσει τον Μάικ Πορτνόι στους Dream Theater.
Στις 29 Απριλίου 2011, ανακοινώθηκε επίσημα η ένταξη του στους Dream Theater, με τους οποίους έχει ηχογραφήσει τα άλμπουμ "A Dramatic Turn of Events", "Dream Theater", "The Astonishing" και "Distance over Time".
Άγριος σαν θύελλα

Υπόθεση

Ο Χαντ Μπάνον (Πολ Νιούμαν) είναι ένας αδίστακτος κι εγωκεντρικός νέος που έχει την ιδιότητα του να καταστρέφει οτιδήποτε αγγίζει. Ο Χαντ ζει τη "στιγμή" χωρίς να αναλαμβάνει ποτέ καμιά ευθύνη για τις επιπτώσεις των πράξεων του (και χωρίς να αισθάνεται καμιά τύψη), πράγμα που στεναχωρεί το γέρο πατέρα του Χόμερ (Μέλβιν Ντάγκλας). Όταν κάποια στιγμή οι εργάτες του υποστατικού των Μπάνον βρίσκουν μια πεθαμένη αγελάδα, μια σειρά γεγονότων φέρνουν την οικογένεια στη χρεοκοπία και πατέρα και γιο σε σύγκρουση. Μια σύγκρουση στην οποία είναι μάρτυρες ο εγγονός του Χόμερ κι ανιψιός του Χαντ, Λον (Μπράντον Ντε Γουάιλντ) κι η υπηρέτρια του σπιτιού, Άλμα (Πατρίσια Νιλ).

Πληροφορίες παραγωγής

Βασισμένη σε μυθιστόρημα του Λάρι ΜακΜέρτρι, ενός συγγραφέα του οποίου πολλά μυθιστορήματα έχουν μεταφερθεί με επιτυχία στη μεγάλη οθόνη (Η Τελευταία παράσταση (The Last Picture Show, 1971) και Σχέσεις Στοργής (Terms Of Endearment, 1984), συν το όσκαρ που κέρδισε για τη διασκευή του διηγήματος της Άνι Προυλξ για Το μυστικό του Brokeback Mountain (Brokeback Mountain, 2005), η ταινία σηματοδότησε τη δεύτερή του συνεργασία με το σκηνοθέτη Μάρτιν Ριτ μετά την ταινία Πόθοι στην Κάψα του Καλοκαιριού (The Long, Hot Summer, 1958).
Η ταινία γυρίστηκε στο Κλωντ του Τέξας κι αποτελεί ένα μοντέρνο γουέστερν. Ο Πωλ Νιούμαν προκειμένου να υποδυθεί με πειστικότητα τον κάουμποϊ δούλεψε σ' ένα ράντσο του Τέξας πριν ξεκινήσουν τα γυρίσματα. Η κινηματογραφική πρεμιέρα του φιλμ του Ριτ έγινε το Μάιο του 1963 και στέφθηκε με επιτυχία από κοινό και κριτικούς.

Διαφορές από το μυθιστόρημα

Στο μυθιστόρημα του ΜακΜέρτρι, η υπηρέτρια του Χαντ είναι νέγρα κι ο ρόλος της είναι μεγαλύτερος σε σχέση με εκείνον της Πατρίσια Νιλ στην ταινία. Η Νιλ, παρά το γεγονός ότι η εμφάνισή της στην ταινία είναι σχετικά σύντομη, έλαβε το Όσκαρ Α' Γυναικείου Ρόλου για την ερμηνεία της.
Βουλγαρικές βουλευτικές εκλογές 1887

Οι βουλευτικές εκλογές διεξήχθησαν στη Βουλγαρία στις 9 Οκτωβρίου 1887. Το Λαϊκό κόμμα των Φιλελευθέρων με επικεφαλής τον Στέφαν Σταμπόλοφ κέρδισε με μεγάλη πλειοψηφία, λαμβάνοντας 260 από τις 292 έδρες στην Εθνοσυνέλευση , ενώ τα τρία κόμματα της αντιπολίτευσης υπό την ηγεσία του Πέτκο Καρανέλοφ, Βασίλ Ραντοσλάβοφ και Ντράγκαν Τσάνκοφ κέρδισαν μόνο 32 έδρες. Και οι τρεις αρχηγοί των κομμάτων της αντιπολίτευσης έχασαν τις θέσεις τους.
Η προσέλευση των ψηφοφόρων ήταν περίπου 33%, με μόλις 3.039 ψήφων στην Σόφια. Τριάντα άνθρωποι έχασαν τη ζωή τους στις ταραχές που σχετίζονται με τις εκλογές.
Αλβέρτος Ε΄ της Σαξονίας-Κόμπουρκ

Βιογραφία

Ήταν ο δευτερότοκος γιος του Ερνέστου Α΄ δούκα της Σαξονίας-Γκότα και της Ελισάβετ των Βέττιν, κόρης του Ιωάννη-Φιλίππου δούκα της Σαξονίας-Άλτενμπουρκ.

Οικογένεια

Νυμφεύτηκε το 1676 με τη Μαρία-Ελισάβετ των Γουέλφων, κόρη του Αυγούστου δούκα του Μπράουνσβαϊκ-Λύνεμπουρκ-Βόλφενμπυτελ και απέκτησαν ένα γιο, που απεβίωσε ενός έτους.
Φίλιππος Β΄ της Βουργουνδίας

Ιδρυτής του κλάδου Βαλουά-Βουργουνδίας

Είναι ο ιδρυτής του Βουργουνδικού κλάδου του Οίκου των Βαλουά.
Κέρδισε την προσωνυμία του «Τολμηρού» 14 ετών στην μάχη του Πουατιέ, όταν πολέμησε στο πλευρό του πατέρα του. Έγινε δούκας της Τουραίνης (1360), αλλά το 1363, για την μαχητικότητα και τις υπηρεσίες που πρόσφερε στην μάχη του Πουατιέ, πήρε σαν δώρο από τον πατέρα του το δουκάτο της Βουργουνδίας (1363), που το κυβέρνησε ως τον θάνατο του.
Βοήθησε (1379 - 1382) τον πεθερό του σε καταστολή των επαναστάσεων στην χώρα του, ειδικά στη Γάνδη. Οι επαναστάσεις δεν καταστάλθηκαν παρά μόνο με την Συνθήκη του Τουρναί (1385) με τον θάνατο του Λουδοβίκου. Με τον θάνατο του μεγάλου του αδελφού Καρόλου Ε΄ της Γαλλίας ορίστηκε με τους υπόλοιπους αδελφούς του κηδεμόνας του 12χρονου ανήλικου διαδόχου. Η αντιβασιλεία διήρκεσε ως το 1388  τότε έπεσε η δύναμη του αφού ο Κάρολος ΣΤ΄ της Γαλλίας προτίμησε να αφαιρέσει τις εξουσίες από τους θείους του και να τις δώσει στους εχθρούς τους.

Αντιβασιλιάς, και διαμάχη με τον Οίκο της Ορλεάνης

Tα γεγονότα του επέτρεψαν να επανέλθει δυναμικά στο προσκήνιο (1392), ο φίλος και σύμβουλος του Καρόλου ΣΤ΄ έγινε ύποπτος για την εμπλοκή του σε απόπειρα δολοφονίας του Ιωάννη Ε΄ της Βρετάνης. Ο παρολίγον δολοφόνος Πέτρος του Κραόν κατέφυγε στη Βρετάνη, ο Κάρολος εξοργισμένος τον καταδίωξε στην Βρετάνη για να τον τιμωρήσει (1392). Προχωρώντας έμεινε έκπληκτος όταν ένας απατεώνας τον προειδοποίησε ότι προδόθηκε, ο βασιλιάς τότε σκότωσε πολλούς από τους ευγενείς του και ο θείος του Φίλιππος πήρε τις εξουσίες ως το 1402.
Η προτίμηση του Καρόλου στον θείο του έφερε τελικά στην συνέχεια δυσάρεστα αποτελέσματα και διαμάχες στην οικογένεια των Βαλουά, ο αδελφός του βασιλιά Λουδοβίκος των Βαλουά δυσαρεστήθηκε επειδή ήθελε ο ίδιος την αντιβασιλεία. Αυτό έφερε συνεχείς εμφύλιες διαμάχες ανάμεσα στους δύο οίκους της Βουργουνδίας και της Ορλεάνης, που θα συνεχιστούν πολλά χρόνια μετά τον θάνατο των δύο γεναρχών. Ο καθένας από τους δύο ήθελε τις βασιλικές επιχορηγήσεις για λογαριασμό του. Ο Λουδοβίκος της Ορλεάνης ήταν γνωστός για τον άσωτο και πολυτελή τρόπο ζωής του, ο Φίλιππος για τις φιλοδοξίες του στην Βουργουνδία και τις Κάτω Χώρες. Ο Φίλιππος κέρδισε μεγαλύτερη φήμη στον λαό γιατί ήταν έντιμος και συνετός σε αντίθεση με τον ακόλαστο και σπάταλο ανιψιό του παρ'όλα αυτά έχασε την αντιβασιλεία από την Ορλεάνη (1402), θα επανέλθει στην Βουργουνδία λίγο μετά τον θάνατο του. 
Ο Φίλιππος πέθανε τον Απρίλιο του 1404 στη Φλάνδρα, τον διαδέχθηκε ο μεγαλύτερος γιος του Ιωάννης.